Landgræðsla – nýmæli um landgræðsluáætlun Líneik Anna Sævarsdóttir , alþingismaður , fór yfir í ræðu á Alþingi í dag , frumvarp um landgræðslu . Markmið með nýjum lögum er að vernda , endurheimta og bæta þær auðlindir þjóðarinnar sem fólgnar eru í gróðri og jarðvegi og tryggja sjálfbæra nýtingu lands . „ Með þessu frumvarpi um landgræðslu verða mjög mikilvæg tímamót þar sem þau koma í stað 50 ára gamalla laga um landgræðslu og jafnframt í stað laga gegn landbroti , “ sagði Líneik Anna . „ Landgræðsla er mjög mikilvæg fyrir okkur til að varðveita þá auðlind sem jarðvegur og gróður er í landinu . En landgræðslan er líka mikilvæg á heimsvísu . Því að við hér höfum í gegnum árin flutt út þekkingu sem nýtist annarsstaðar í heiminum þar sem landeyðing er mjög víða mikið vandamál , sérstaklega í Afríku , svo að sú heimsálfa sé nefnd , en einnig í Mið-Asíu og víðar . En hingað hafa þessar þjóðir sótt sér þekkingu í gengum Landgræðsluskóla Sameinuðu þjóðanna , sem er sú stofnun sem vinnur gegn landeyðingu í heiminum og horfir til þess hvernig við Íslendingar höfum nálgast þau mál , “ sagði Líneik Anna . Ræða Líneikar Önnu Sævarsdóttur , alþingismanns , á Alþingi 14. desember 2018 . Landgræðsluáætlun er nýmæli fest í sessi í frumvarpinu og er ætlað að kveða á um framtíðarsýn og stefnu stjórnvalda í landgræðslu með hliðsjón af markmiðum um : hvernig nýting lands styður best við atvinnu og byggðir í landinu , hvernig gæði lands eru best varðveitt og hvernig efla megi og endurheimta vistkerfi sem skert hafa verið og koma með tillögur um breytingar á nýtingu lands , t.d. friðun fyrir tiltekinni nýtingu þar sem það á við . Einnig á að nýta betur fjármagn og mannafla og samþætta áætlunina við aðrar áætlanir ríkis og sveitarfélaga sem og alþjóðlegar skuldbindingar . „ Áætlunin getur verið leiðbeinandi fyrir aðalskipulagsvinnu sveitarfélaga . Í raun er gert ráð fyrir að sveitarfélög geti tekið upp áform um landgræðsluáætlun við endurskoðun aðalskipulagsáætlana sinna . Gert er ráð fyrir að áætlunin þurfi að fara í gegnum umhverfismat áætlana þar sem hún getur falið í sér mörkun stefnu er varðar leyfisveitingar til framkvæmda sem tilgreindar eru í lögum um mat á umhverfisáhrifum og einnig þarf hún að taka mið af landsskipulagsstefnu , “ segir í greinargerð .